Gesami Hea:su.
50.
Hina Gode Bagadedafa da sia:sa. E da osobo bagade fifi asi gala huluanedafa, gusudili asili guma:dini, ilima wele sia:sa. 
Saione Moilai Bai Bagade da isisima:goi ida:iwanedafa. Amoganini, Gode Ea hadigi da diga:sa. 
Ninia Gode da manebe. Be E da ouiya:lewane hame maha. Gegemoi lalu da E bisili ahoa. Amola mulu bagade da E sisiga:le disisa. 
E da Ea fi dunuma fofada:musa:, mu amola osobo bagade ba:su hou hamoma:ne elama ilegele wele sia:sa. 
E da amane sia:sa, “Na mae fisili fa:no bobogesu dunu, ilia da Nama gobele salawane gousa:su hamoi, amo huluane Nama gegedole oule misa!” 
Mu da amane sisia:laha, “Gode da moloidafa amola Hisu da fofada:su dunudafa!” 
Hina Gode da amane sia:sa, “Na fi dunu! Nabima! Na da sia:mu! Na da dilia, Isala:ili dunu dilima diwaneya udidimu. Na da Gode! Na da dilia Gode!. 
Dilia da mae fisili gobei gobele salasu Nama gaguli maha. Amoga, Na da dilima hame gagabole sia:sa. 
Be bulamagau gawali dilia afugi amoga lai amola goudi dilia goudi fofoi wa:i amoga lai, amo Na da hame hanasa. 
Bai ohe huluane iwilaga esala da Na: fawane. Amola bulamagau agolo osea:idafa amoga esala da Na: fawane. 
Sigua sio huluanedafa da Na: fawane. Amola liligi huluane amo da moifufu sogega esalebe, da Na: fawane. 
Na da ha:i ganiaba, Na da dilima hame adola:loba. Bai osobo bagade amola liligi huluane amo ganodini gala da Na: fawane. 
Na da bulamagau gawali ilia hu nabela:? Na da goudi ilia maga:me nabela:? Hame naha! 
Be dilia Godema gobele salasu hou dafawanedafa da Ema nodone sia:su. Amola Hina Bagadedafa Ema dilia imunu ilegei amo huluane defele Ema ima. 
Bidi hamosu da dilima doaga:sea, Nama fidima:ne wele sia:ma! Amasea, Na da dili gaga:mu. Amola dilia da Nama nodomu.” 
Be Gode da wadela:i hamosu dunu ilima amane sia:sa, “Dilia da abuliba:le Na hamoma:ne sia:i amo sia: daha? Dilia da abuliba:le Na gousa:su hamoi, amoga fada:i sia: dahabela:? 
Na gagabole sia: amo dilia higasa. Amola Na hamoma:ne sia:i higale, nabawane hame hamosa. 
Dilia da nowa wamolasu dunu ba:sea, amo dilia dogolegei sama agoane hamosa. Amola dilia da inia uda adole lasu dunu ilima gilisisa. 
Dilia da eso huluane wadela:i hou fuligala:ma:ne sia:musa: momagele esala. Amola hedolowane ogogole sia: daha. 
Dilia da diolalalidafa ilima diwaneya udidima:ne momagele esala. Amola ilia giadofai hogole, hedolowane olelesa. 
Amo hou huluane, dilia da hamoi dagoi. Be Na da dilima hame sia:i. Amaiba:le, dilia da Na hou da dilia hou defele dawa:i. Be wali Na da dilima gagabole sia:sa. Dilia wadela:le hamoi, amo Na da dili noga:le dawa:ma:ne, dilima olelesa. 
Dilia Nama hame dawa:digisu dunu! Na sia: nabima! Dilia da Na sia: hame nabasea, Na da dili wadela:lesimu. Amola dilia da gaga:su dunu hame ba:mu. 
Nama gobele salasu houdafa da Nama nodone sia:ne gadosu hou, amo fawane. Amola nowa da Na sia: nabawane hamosea, Na da amo dunu dafawane gaga:mu.” 
